Saltø
Saltø, hovedgård 8 km vest for Næstved. Gården kendes fra ca. 1330, tilhørte dronning Margrete 1. 1386-96, dernæst Roskilde bispestol; atter under kronen 1536-1646 og 1661-68, siden 1725 i slægten von Plessens eje, 1757-1921 som fideikommis.
Den tofløjede hovedbygning i to etager er ombygget og restaureret flere gange. Østfløjen og nordfløjens vestlige del er fra anden halvdel af 1500-t., nordfløjens østlige del er senmiddelalderlig. To lave bindingsværkslænger er fra 1700-t.

Saltø Gods omfatter ca. 960 ha (2012); landbruget, der omfatter ca. 600 ha, er bortforpagtet til Ødemark Gods.
Til Saltø hørte tidligere en del landsbyer, bl.a. Karrebæksminde med havn. Her havde godset et magasin til udskibning af korn. Magasinet anvendes i dag som butik.